Melodi Grand Prix har skabt travlhed i Aalborg - også dagen derpå

Gigantium i Aalborg har i dag kun genlydt af stilhed. Efter gårsdagens Melodi Grand Prix, hænger kun konfettien tilbage. Men få hundrede meter væk er der ikke megen stilhed. På Scandic Aalborg har personalet i de seneste dage haft nok at se til med hundredvis af overnattende gæster. - Det er jo klart, at de her udfordringer belaster hotellet på en særlig måde. Det er jo ikke hver dag, at baren er åben til klokken fem om morgenen. Vi har selvfølgelig også gjort værelser rene fra tidlig morgen til sen aften, fortæller Finn Rosenqvist, direktør for Scandic Aalborg. Efter denne weekend er der heller ikke meget tid til at puste ud. For om få dage går det løs med Melodi Grand Prix igen - denne gang i børnehøjde, når MGP afholdes i Gigantium den 28. januar. - Der er stilhed før stormen. Vi har rigtig mange stuepiger i gang med at gøre værelserne rene. Vi skal have gjort rent i korridorerne og tørret det sidste op i baren efter i nat, siger Finn Rosenqvist. At lige netop Aalborg igen og igen ender med at blive vært for det danske Melodi Grand Prix, er i det hele taget en nærmest ubetalelig branding af byen, mener direktøren for Aalborg Kongres- og Kulturcenter, Ernst Trillingsgaard. - Vi har jo fået avisudklip ind, som vi ikke engang tæller op i sider, men faktisk i kilo. Så mange udklip får vi. Dertil kommer så tv og radio. Så Aalborg er i den grad blevet markedsført, siger han. Ifølge Ernst Trillingsgaard er det aalborgensernes evne til at stå sammen som by, der gør at Dansk Melodi Grand Prix nu for femte gang har indtaget Aalborg.